《冬至习仪朝天宫用韵 其一》
明代·黄廷用

斋心晓坐众星稀，行到桥西宫漏微。广宇风高摇佩玉，虚檐雪漏晃朝衣。

一元紫极阳初动，万汇瑶寰春欲归。太史共占云物瑞，叩玄童子已忘机。

作者简介：（1500—1566）明福建莆田人，字汝行，号少村、四素居士。嘉靖十四年进士。选庶吉士，授翰林检讨，历司经局洗马兼翰林侍讲，以言官论，出为衡州府通判，累官至工部右侍郎，又被论罢归。倭寇陷莆田，被俘，历五月乃得归。有《少村漫稿》。